**Ettepanekud seoses liiklusseaduse ja autoveoseaduse muutmisega**

Liiklusseaduses tehakse järgmised muudatused:

**1)** paragrahvi 88 lõige 6 tunnistatakse kehtetuks;

**2)** paragrahvi 88 täiendatakse lõigetega 11­–14 järgmises sõnastuses:

„(11) Veosevedu korraldav ettevõtja on kohustatud tagama, et autojuhil on lisaks käesolevas paragrahvis nimetatud dokumentidele kaasas veodokument, milleks võib olla kaupade rahvusvahelise autoveo lepingu konventsioonist (CMR) tulenev saatedokument (edaspidi CMR-saatedokument), võlaõigusseadusest tulenev veokiri, metsamaterjali veol kasutatav veoseleht või muu samalaadne dokument. Veodokument võib olla ka elektrooniline.

(12) Veodokumendil peavad sisalduma vähemalt järgmised andmed (edaspidi veoseveoteave):

1) veodokumendi kuupäev;

2) veose saatja nimi ja aadress;

3) vedaja nimi ja aadress;

4) veose vastuvõtmise kuupäev ja koht ning sihtkoht;

5) saaja nimi ja aadress;

6) veose üldkasutatav nimetus ja selle pakendi liik, ohtliku veose puhul tähistus vastavalt selle veose suhtes kehtestatud nõudmistele, nende nõudmiste puudumisel aga üldiselt tunnustatud tähistus;

7) veoseühikute arv;

8) veose brutomass või kogus teistes mõõtühikutes.

(13) Kui ettevõtja on teinud veodokumendis nõutava veoseveoteabe elektrooniliselt kättesaadavaks, siis tuleb riikliku järelevalve teostajal elektrooniliselt esitatud veoseveoteavet aktsepteerida. See kehtib ka juhul, kui veoseveoteave on tehtud kättesaadavaks andmevahetusplatvormi kaudu.

(14) Elektroonilisele veodokumendile esitatavad nõuded ning andmevahetuse korra kehtestab Vabariigi Valitsus määrusega.

Autoveoseaduses tehakse järgmised muudatused:

1) seaduses asendatakse läbivalt sõnad „veose saatedokumendid“ sõnaga „veodokument“ vastavas käändes.